Video: Motoris gesoek ná jong man 'wonderbaarlik' oorleef | Maroela Media
Die polisie in die Vrystaat is op soek na die bestuurder van 'n wit bakkie wat die 22-jarige Jason Pieters oor die naweek by 'n rooi lig reg van agter getref en hom met ernstige beserings in 'n hospitaal gelaat het.
'n Video van die voorval word wyd op sosiale media versprei. Kringtelevisiebeeldmateriaal wys hoe Jason op die hoek van Zastronstraat en Eerstelaan in Bloemfontein op sy motorfiets by 'n rooi lig stilhou. Terwyl hy staan en wag, tref 'n wit bakkie hom van agter.
Ryno Pieters, Jason se ouer broer, het aan Maroela Media gesê hy sterk aan in die Pelonomi-hospitaal en dit is 'n wonderwerk dat hy leef.
Die ongeluk het Saterdagoggend omstreeks 01:20 plaasgevind. Jason, 'n werktuigkundige, het die aand by 'n vriend gekuier wat nagskof werk en was op pad na sy ouerhuis in Bloemspruit. "My pa het my vroeg Saterdagoggend gebel om te hoor of my boetie dalk by my oorgeslaap het, want hy het nog nie by die huis opgedaag nie," verduidelik Ryno, wat in die stad bly. "Teen 10:00, toe ons al sy vriende gebel het, het ons die Parkwegpolisie gekontak, maar hulle het ook nie inligting gehad nie. Toe ek Pelonomi-hospitaal kontak, het hulle bevestig daar is 'n jong man met kopbeserings in die hospitaal, wat die oggend omstreeks 02:15 opgeneem is, en my ouers moet hospitaal toe kom om te bevestig dit is Jason."
Jason het kop- en breinbeserings opgedoen, sy kakebeen moet geheg word en hy het ook beserings aan sy bene en bors opgedoen. "Sy gesigbeenstruktuur is ook beskadig, maar dokters wag vir die swelling om te sak sodat hulle kan sien presies wat alles beskadig is," het Ryno verduidelik.
Hy sê hy kon darem al 'n paar woorde met Jason praat.
Ryno sê die gesin is dankbaar vir almal se omgee, belangstelling en ondersteuning in dié tragiese tyd. "Dis moeilik om te beskryf wat al die bystand vir ons beteken. Ons kan net dankie sê."
Die gesin is ook dankbaar vir die persoon wat die video van die voorval op sosiale media gedeel het. "Ons het nie die moed gehad om dit op sosiale media te deel nie. Die persoon is welkom om met ons kontak te maak, ons sal graag wil dankie sê."
Sers. Wendy Nkabi, woordvoerder van die polisie, het gesê die Parkweg-polisie is op soek na die bestuurder van die bakkie. "Die bestuurder van die bakkie het nie ná die ongeluk stilgehou nie," het sy gesê. "'n Saak van roekelose en nalatige bestuur is aanhangig gemaak. Enigiemand met inligting oor die bestuurder van die bakkie word versoek om ao Wilna Janse van Vuuren te kontak by 051 503 2778.
WAARSKUWING: Die video is ontstellend van aard en nie geskik vir sensitiewe lesers of kinders nie.
Só lyk skoolhoofde se dag
Baie sterkte, hoop hy herstel gou.
En ek hoop die skuldige word opgespoor!!!
Verskriklik! Sterkte aan die beseerde.
Goeie genade, Jason is met 'n moerawiese spoed getref. Baie dankbaar dat jy leef Jason dit kon soveel erger uitgedraai het.
Trek die vabond vas wat met daardie bakkie so roekeloos bestuur & maak van hom 'n voorbeeld.
Sterkte vir Jason & sy familie ????
Absolute nonsens dat die bakkie eienaars gesoek word! Daai dronkie in daai bakkie sal reeds agter tralies wees daar is kring televisie oral op daai pad om ñ registrasie nommer te kry is eenvoudig! Sterkte vir die wetsgehoorsame seun met sy herstel en sy familie!